**Jarabina Margittaiho** (lat. *Normeyera margittaiana*, *Sorbus margittaiana*) je veľký opadavý ker z  rodu *Normeyera* (resp. z rodu jarabina (*Sorbus*) v širšom zmysle) z  čeľade ružovité (*Rosaceae*). Je to endemit spojený s vegetačným komplexom tvoriacim špecifický typ kosodreviny a skalných spoločenstiev, obmedzený na Krivánsku Fatru.

Opis
----

Jarabina Margittaiho je veľký opadavý ker vysoký 1,5 až 6 (7) m.

Listy sú jednoduché, dlhé 75 až 120 mm, široké 40 až 80 mm, široko vajcovito elipsovité, zriedkavo podlhovasto elipsovité, s tupým vrcholom. Na báze sú zaokrúhlené alebo klinovité so stopkou dĺhou do 20 mm. Okraj čepele je veľmi plytko až nezreteľne laločnatý a drobne pílkovitý. Čepeľ je na líci holá a lesklá, na rube menej husto plstnatá, so siedmymi až deviatimi pármi žíl.

Kvety, s priemerom do 12 mm, tvoria vrcholové chocholíkovité metliny. Okvetné lístky dlhé do 8 mm a široké do 6 mm sú ružovkasté. Kalíšne lístky sú trojuholníkové a vzpriamené. Blizny bývajú dve alebo tri a sú voľné.

Plodmi sú lysé a lesklé guľovité malvice, s priemerom do 15 mm, oranžovej až karmínovej farby. Semená sú veľké do 8 mm, holé, lesklé, gaštanovo hnedé.

Rozšírenie
----------

Jarabina Margittaiho je úzky endemit ktorého rozšírenie je sústredené v najvyšších častiach subalpínskeho pásma Krivánskej Fatry na vápencovom a dolomitovom podloží pozdĺž 3 km hlavného hrebeňa medzi Suchým vrchom a Malým Kriváňom vo Fatre. S pomerne ojedinelým výskytom aj na severných svahoch Veľkého Rozsutca v nadmorskej výške 1 500 m. Odhadovaný rozsah výskytu, na základe lokalít, je na ploche asi 12 km2.

Ekológia
--------

Jarabina Margittaiho je spojená s vegetačným komplexom tvoriacim špecifický typ kosodreviny a skalných spoločenstiev. Je významnou zložkou autochtónnych krovín borovice horskej (*Pinus mugo*), v rámci ktorých sa v trsoch vyskytuje na vápencovom a dolomitovom podloží na ostrých svahoch (obrátených prevažne na juh až juhovýchod, ale aj sever až severozápad) v nadmorských výškach zhruba od 1 400 do 1 550 m n. m. Kvitne od mája do začiatku júna.

Význam
------

Jarabina Margittaiho je v Červenom zozname ohrozených druhov IUCN zaradená pod kritériom DD (Data Deficient) pre nedostatok údajov o zraniteľnosti a počte populácií. Preto nie je možné určiť stav jej ochrany. Podľa slovenských právnych predpisov je považovaná za chránený rastlinný druh.

Referencie
----------

1. ↑  Beech, E. & Rivers, M.C. 2017. Sorbus margittaiana. The IUCN Red List of Threatened Species 2017: e.T83774146A86136351.. Accessed on 20 January 2023.
2. 1 2 3  Lýdia Bertová at al.. *Flóra Slovenska IV/3, s.444*. Bratislava : VEDA, vydavateľstvo SAV, 1992.
3. 1 2   *Normeyera margittaiana (Jáv.) Sennikov & Kurtto* [online]. POWO - Plants of the World Online, Kew, [cit. 2023-01-21]. Dostupné online. (anglicky)
4. 1 2 3 4 5 6 7  J. Májovský, D. Bernátová, Ján Obuch, Jano Topercer. *Sorbus margittaiana, an endemic of Krivánska Fatra Mts* [online]. Research Gate GmbH; Chausseestr. 20, 10115 Berlin, Germany, February 1998, [cit. 2023-01-21]. Dostupné online. (anglicky)
5. 1 2 3 4   *Sorbus margittaiana* [online]. The IUCN Red List; International Union for Conservation of Nature and Natural Resources, [cit. 2023-01-21]. Dostupné online. (anglicky)
6. ↑  Josef Dostál, Martin Červenka. *Veľký kľúč na určovanie vyšších rastlín I. , s.473*. Bratislava : Slovenské pedagogické nakladateľstvo, 1991. ISBN 80-08-00273-5.
7. ↑   *ZOZNAM CHRÁNENÝCH RASTLÍN* [online]. Slov-Lex, Právny a informačný portál, Bratislava, Námestie slobody, 1, [cit. 2023-01-20]. Dostupné online.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Jarabina Margittaiho**
* Spolupracuj na Wikidruhoch Wikidruhy ponúkajú informácie na tému **Jarabina Margittaiho**